Η Διδακτική του Κασσέτα
η Φυσική ως μια απ’ τις εκφράσεις του Ανθρώπινου Πολιτισμού

	Newton,  Eduarrdo Paolozzi                                  1995, έμπνευση από χαρακτικό του William Blake, Πλατεία Βρετανικού Μουσείου


Πρόκειται για πρωτότυπο διδακτικό εγχείρημα, που εξελίσσεται  εδώ και σαράντα χρόνια και αποτελεί έργο ενός ανθρώπου, ενάντια στα πορίσματα της χρήσης της Ιστορίας των Επιστημών στην Εκπαίδευση, που επίσης δύσκολα χωράει στις τυπικές κατηγορίες της Διδακτικής των Φυσικών Επιστημών.

Είναι όμως αποδεκτό ότι αυτό το έργο συμβάλλει στην καλλιέργεια της φυσικής σκέψης και της ευρύτερης ευαισθησίας των μαθητών και ακόμα περισσότερο, των δασκάλων Φυσικής.

Η αποδοχή του οφείλεται κυρίως σε δυο παράγοντες. Στη συνεπή, σχεδόν αυστηρή διαπραγμάτευση του επιστημονικού μοντέλου, αλλά και στην γοητευτική και συστηματική δημόσια υπεράσπισή του συνολικού προγράμματος από τον ίδιο.  
Το ιδιαίτερο ύφος του Κασσέτα διακρίνεται από τα πρώτα του γραπτά, που είναι δυο φροντιστηριακά εγχειρίδια. Σ’ αυτά κάνει χρήση της δημοτικής γλώσσας, που οι τότε απόψεις δεν την προέκριναν για διδακτικά κείμενα επιστήμης και ταυτόχρονα αποτελούσε τολμηρή πρόκληση για τις αντιλήψεις του αυταρχικού καθεστώτος της εποχής. Το ίδιο υποδήλωναν οι ποπ αρτ εικαστικές επιλογές στα εξώφυλλα.

Πρόκειται για επιλογές που ακολουθούν τις πολιτιστικές επιδράσεις που έφερε ο «Μάης του 68» στον τρόπο που θα έπρεπε να εκπαιδεύονται οι νέοι.
Σε αυτό το κείμενο δεν θα αναφερθώ σε «άγνωστες ιστορίες για τον Ανδρέα». Θα επιχειρήσω να χρονολογήσω την εξέλιξη της σαραντάχρονης διδακτικής του παρέμβασης. Θα εστιάσω στις περιόδους και τις συνθήκες που επικρατούσαν όταν έκανε τις βασικές διδακτικές του επιλογές 
για την πρωτοπόρα χρήση της Ιστορίας των Επιστημών στη διδασκαλία
για την ολοκλήρωση της πρότασής του σχετικά με το «Διδάσκω Φυσική»

για τον ιδιαίτερο προσωπικό τρόπο που οικοδομεί την εικόνα του για το ευρύτερο φυσικό και ανθρωπογενές περιβάλλον, ιδιαίτερα αυτό μιας σχολικής τάξης όταν διδάσκεται Φυσική
Τα κείμενα του Κασσέτα χρονολογήθηκαν με αναφορά στην πρώτη τους δημοσίευση σε περιοδικά, κυρίως στον Φυσικό Κόσμο, στα συνέδρια της ΕΕΦ, αλλά και στην ιστοσελίδα του «οι Φυσικοί και η Φυσική» και αποτέλεσαν τον οδηγό μου γι’ αυτή την περιόδευση.
Χαίρε Καίσαρ

 Ο Κασσέτας αναγνωρίζει ως δάσκαλό του τον Καίσαρα Αλεξόπουλο, καθηγητή στο Φυσικό της Αθήνας, γόνο αστικής οικογένειας με γερμανικές επιδράσεις στη διδασκαλία και αξιολόγηση της Φυσικής, που επέλεξε ως κύριο έργο του την εκπαίδευση των φοιτητών του. 

Οι διδακτικές του απόψεις, προτάσεις και πρακτικές, σύμφωνα με τον Kασσέτα, έχουν ισχυρή επίδραση στις γενιές των καθηγητών Φυσικής στη Μ.Ε. από το 1939 ως και το 1974, αφού αναγνωρίζει στον Αλεξόπουλο ότι
	

	Fruit Inspired Sculptures,
Νέα Υόρκη,

Andrea Woytuk



 πολλοί από εμάς τους μεταγενέστερους μπορεί να αμφισβητήσαμε τις ποικίλες επιστημολογικές του προσεγγίσεις με τις οποίες καθόρισε το πλαίσιο για το «τι σημαίνει» διδασκόμενη Φυσική σε μαθητές και σε φοιτητές,  αλλά το έδαφος πάνω στο οποίο πατήσαμε για να οδηγηθούμε ακόμα και σε εκείνες τις αμφισβητήσεις ήταν οι δικές του προσεγγίσεις.

Ο Kασσέτας θεωρούσε τιμητική τη συμμετοχή του στην τελετουργική συνάντηση αυτών που αρίστευσαν στις (τότε) προφορικές εξετάσεις του πρώτου έτους, στο μάθημα «Γενική Φυσική» και όταν αποχαιρετά τον Αλεξόπουλο (2010) με τη προσφώνηση «Χαίρε Καίσαρ», του αποδίδει ότι 

η σχέση του με τη Φυσική ήταν ερωτική, ενώ παράλληλα το όλο του στιλ άφηνε στις αναπαραστάσεις των νεαρών ακροατών του αποτυπώματα για το πώς θα μπορούσαν να διδάσκουν εκείνοι κάποτε στο δικό τους μέλλον” (τα του Καίσαρος τω Καίσαρι)
Τα προηγούμενα ισχύουν, πολύ περισσότερο για τον Κασσέτα, αφού η Φυσική του ξεχειλίζει από συναίσθημα και είναι αναπόσπαστη από τη Διδακτική της.

Η επίδραση της προσέγγισης του Αλεξόπουλου αντανακλάται σ τα κείμενα του Κασσέτα που αναφέρονται στη συγκρότηση των φυσικών εννοιών, όπου δηλώνει ρητά την ανάγκη αποσαφήνισης των εννοιών και την ένταξή τους σε ενιαίο πλαίσιο, χωρίς αντιφάσεις και περιττές τεχνικές που διευκολύνουν αποκλειστικά την αντιμετώπιση τυπικών αξιολογικών έργων. Η ίδια επίδραση αναγνωρίζεται και στις  θέσεις του σχετικά με τη γλώσσα της Φυσικής:                                       

«αν η διδασκαλία δεν επιμείνει στο διαζύγιο και θελήσει να θεμελιώσει  την καινούργια έννοια με τη γλώσσα της καθημερινότητας, έχει προκαταβολικά αποτύχει» (η Άρκτος, η Πρέσπα, η Παρασκευή, σελ.77). 

Το ορυχείο της Ιστορίας
Πριν 40 σχεδόν χρόνια (1-4 Απριλίου 1977, Θεσσαλονίκη) στο 1ο (ιδρυτικό) Συνέδριο της ΕΕΦ εξελίσσονται συζητήσεις και ζυμώσεις για τους δρόμους που πρέπει να ακολουθήσει η Φυσική στη χώρα.
Οι εισηγήσεις για την εκπαίδευση ήσαν 12 και εξελίχθηκαν σε 4 συνεδρίες. Αφορούσαν διαδικαστικές παρεμβάσεις (εισαγωγή νέων διδακτικών εγχειριδίων, τα εποπτικά μέσα διδασκαλίας, τα ωρολόγια προγράμματα) στο σώμα μιας εκπαίδευσης που διεθνώς αμφισβητούσε τις τρέχουσες διδακτικές μεθόδους και ζητούσε παρεμβάσεις στη διαχείριση του περιεχομένου.

Οι εισηγήσεις στη θεματική «Επιστήμη και Κοινωνία» ήταν μόνο δύο. Ουσιαστικά όμως προανήγγειλαν την δημιουργία νέου ερευνητικού ρεύματος στη χώρα, με αντικείμενο την Ιστορία της Επιστήμης, από τον Κώστα Γαβρόγλου, τότε Υφηγητή Θεωρητικής Φυσικής του Πανεπιστημίου Πατρών με θέμα «οι παράγοντες που επιδρούν στην εξέλιξη της Φυσικής»
 . 

Παρών, χωρίς εισήγηση αλλά δραστήριος σύνεδρος ο Κασσέτας, επιλέγει να χρησιμοποιήσει την Ιστορία της Επιστήμης στη διδασκαλία της Φυσικής. 

	Andrea Cellarius, 1660

Ολλανδός χαρτογράφος

Εξώφυλλο στην ελληνική έκδοση των «Υπνοβατών» του Arthur Koestler

	


Πρώτη ένδειξη αυτής της επιλογής αποτελούν τα άρθρα του στο Φ.Κ. μέχρι το 1985, με αντικείμενο την εξέλιξη των φυσικών εννοιών στην Ιστορία αλλά και η θεωρητική του παρέμβαση «κριτική των διδακτικών βιβλίων του Λυκείου. Προτάσεις για βιβλία καινούργιας πνοής»
 όπου ισχυρίζεται ότι « … στα αντίστοιχα σχολικά βιβλία η Φυσική θα παρουσιάζεται μέσα στο εξελικτικό της πλαίσιο και όχι ακέραια έτοιμη και ’’προφανώς’’ σωστή». 
Η εξέλιξη του άρθρου «Ο Δρόμος για τον ΗΜ, Κεραυνοί, Αυθεντίες & Φιλοσοφικό Κλίμα» (τεύχος 73, 3ος του 1980) είναι χαρακτηριστική για τον τρόπο που υπερασπίζεται τις πρωτογενείς του ιδέες ο Κασσέτας μέσα στον χρόνο. Τμήμα αυτού του άρθρου εντάσσεται ως ένθετο στο βιβλίο «Φυσική Β τάξη ΕΠΛ» (1986) στις σελίδες 268-270, αλλά αποτελεί και υλικό για το θεατρικό «Αυτός κι’ αν ήταν έρωτας, Μαγνητισμέ … κεραυνοβόλος»
 το 1994.
Η επιλογή του να προβάλλει συστηματικά τους «Υπνοβάτες» του Arthur Koestler, ένα βιβλίο με εστίαση στα ιστορικά τεκμήρια, αλλά με αφήγηση έξω από το γνωστό ακαδημαϊκό ύφος, προαναγγέλλει το ύφος που σκοπεύει να ακολουθήσει στο δικό του συγγραφικό μέλλον.
Τη δεκαετία του 2000, στο κείμενο «Η Διδασκαλία της Φυσικής και η Ιστορία της Επιστήμης», αποδίδει τη δυσκολία αυτής της πρωτοπόρας εμπλοκής της Ιστορίας στη διδασκαλία της Φυσικής, στις επιστημολογικές αντιλήψεις μαθητών και της πλειοψηφίας των καθηγητών διαπιστώνοντας ότι «η Ιστορία δεν είναι Φυσική και απαιτεί άλλου είδους διδακτικούς χειρισμούς για τους οποίους δεν είναι εξοικειωμένοι οι ΠΕ04».
Annus Mirabilis

Η περίοδος 1985-1986 αποτελεί τον «έξοχο χρόνο» για τον Κασσέτα.
Η εποχή είναι ευνοϊκή για ανοιχτές συνεργασίες μεταξύ ταλαντούχων ανθρώπων. 

Τότε ολοκληρώθηκε μια παραγωγική συνεύρεση του Κασσέτα με τους Σταμάτη Μουρίκη και Νίκο Δαπόντε, με ελπιδοφόρο αποτέλεσμα τα διδακτικά εγχειρίδια Φυσικής της Α & Β τάξης του ΕΠΛ
, που συνοψίζουν αυτό που ο Κασσέτας χαρακτηρίζει συμβολικά «Διδάσκω την Μεγάλη Άρκτο» και όχι τη στενή Φυσική που εγκυβωτίζεται στα Αναλυτικά Προγράμματα. 

	Αθήνα τον Απρίλη, 
κουτσουπιά στην οδό Ιπποκράτους


Το τελικό αποτέλεσμα αποκρυσταλλώνει την άποψή του για τη διδασκαλία της Φυσικής, αφού σ’ αυτά τα εγχειρίδια εφαρμόζονται οι θεωρητικές υποθέσεις που έχει διαμορφώσει ο ίδιος, τουλάχιστον από το 1977, και ολοκληρώνεται το ύφος γραφής του και οι απόψεις που υπερασπίζεται τα επόμενα τριάντα χρόνια. Πρόκειται για περιεχόμενο που δεν παρακάμπτει τη μαθηματική αναπαράσταση αλλά διευκολύνει με εκτεταμένη συζήτηση την ανάδειξη του εννοιολογικού διακυβεύματος των αφηρημένων διατυπώσεων της Φυσικής.
Αυτή την περίοδο συγκροτεί και την εικόνα του για το αστικό περιβάλλον στο οποίο γεννήθηκε και έζησε και παράλληλα διευθετεί τις ευαίσθητες προσωπικές του μνήμες που κι’ αυτές ζητούσαν τη θέση τους.

Οργανώνει τις μνήμες του για τους αστικούς βιότοπους των περιοχών που περπάτησε, ταξινομώντας τα δένδρα και τα πτηνά τους. Το εννοιολογικό πλαίσιο που κατασκεύασε, ήταν αυτό της συμβίωσης με τις μουριές της Γ Σεπτεμβρίου και τις κουτσουπιές της Ιπποκράτους, με τα ψαρόνια της Συγγρού και τις σουσουράδες του Αλίμου, δηλαδή με την πολύπλοκη φύση που αποτελεί το πλαίσιο της δοκιμασίας του μοντέλου της «Μεγάλης Άρκτου». Παράλληλα δίνει έμφαση στο ανθρώπινο οικοσύστημα με το οποίο συμβιώνει, τους θεατές που θορυβούν στα σκοτεινά σινεμά
 και κυρίως τις σχέσεις του ενός απέναντι στους είκοσι επτά της τάξης
. Συμβολικά αυτή την οργάνωση την ονόμασε «Μεγάλη Πρέσπα». 
Την ίδια ακριβώς περίοδο επανέρχεται στην προσωπική του ενδοχώρα, που καθορίζεται ως «Μεγάλη Παρασκευή», αξιολογώντας με ώριμο βλέμμα τις ανοιξιάτικες μελωδίες του Άγιου Ιωάννη Γαργαρέττας, στη γειτονιά του, το Κουκάκι και επανασυνδέεται και συμβολικά με τη μνήμη του πατέρα του, που τον είχε χάσει σε ηλικία τεσσάρων ετών, υπογράφοντας από τον Οκτώβρη του 1986 και πέρα, ως Αντρέας Ι. Κασέτας, που θα εξελιχθεί το 1998 (Φ.Κ. 155) σε Ανδρέας Ιωάννου Κασσέτας.

 Η μυθολογία αυτής της οργάνωσης θέλει ως αφετηρία το ταξίδι του τη Μεγάλη Παρασκευή του 1986 στην Έδεσσα και την επόμενη μέρα στη Μεγάλη Πρέσπα που την μνημονεύει στο εκδοτικό σημείωμα του Φ.Κ. 105 (Σεπτέμβριος 1986) αλλά την αναπτύσσει στο κείμενο «Μέρες Πάσχα»
 και την επιλέγει ως τίτλο της δεύτερης συλλογής κειμένων του
.
Φυσική για το Μυαλό
Στη συνέχεια και με δεδομένα από την εφαρμογή της διδακτικής του πρότασης, προσπαθεί να αποτυπώσει αυτά που συμβαίνουν «εντός των τειχών». Σε 8/20 κείμενά του που δεν αφορούν αποκλειστικά φυσικές έννοιες, στο «φάντασμα του Λεονάρντο», αναδιπλώνει τις σχέσεις δάσκαλου Φυσικής και μαθητών. 

	Newton, William Blake (1757-1827)

Δυστοπική αναπαράσταση Νεύτωνα, ως εκπρόσωπου της Μηχανοκρατίας, που εστιάζει στους υπολογισμούς του αποστρέφοντας την πλάτη του από τον φυσικό κόσμο που τον περιβάλλει. Ο Blake ως μυστικιστής ρομαντικός ασκεί με το αυτό χαρακτικό αντιπολίτευση στον Διαφωτισμό


Ο Νεύτωνας του μαθήματος «Φυσική, προβάλλει στα μάτια των μαθητών που αφίστανται, ως ο δυστοπικός Νεύτων του William Blacke. Αυτοί οι μαθητές αδιαφορούν για τη Φυσική ή ενδιαφέρονται μόνο για το «19» και όταν αποδεχτούν την πρόκληση του Νεύτωνα, συμπεριφέρονται σαν να «καλούνται να τεμαχίσουν τη ζωή τους στα δυο»
.
Το αποκορύφωμα συντελείται σε ένα υψηλών τόνων κείμενο που απευθύνει σε έναν 45χρονο σήμερα Μηνά, με τη δραματική επίκληση: «Λοιπόν, Μηνά, πρέπει να μ’ ακούσεις»
,  για να του επισημάνει ότι υπάρχει «η προετοιμασία για τη ζωή και η ζωή της προετοιμασίας» και ότι «συρρικνώνεις τη ζωή σου για ένα 18», καταλήγοντας απεγνωσμένα στο ότι «ο ανθρώπινος λόγος δεν επεκτείνεται μέχρι το άπειρο».

Η περιόδευση στα τεύχη του Φ.Κ. της εικοσαετίας 1980-2000 αποτελεί ένα διαχρονικό τεκμήριο μιας Ελλάδας που εξελίσσεται  πληθωριστικά, με την τιμή αγοράς του τεύχους να είναι 30δραχμές το 1980, 80δραχμές το 1985, 100δραχμές το 1987, 120δραχμές το 1988, 230δραχμές το 1991, 350δραχμές το 1994 και 600δραχμές το 1998. Αυτή την τάση την επισημαίνει έγκαιρα, το 1986, ο Αντρέας όταν αναφέρεται, ανυπόγραφα αλλά απολύτως διακριτά, στο editorial του τεύχους 105, στους Πελεκάνους της Μεγάλης Πρέσπας, στις Μουριές της Γ Σεπτεμβρίου, στους Πυρηνικούς Αντιδραστήρες, στο Ιώδιο 131 και τα εβαπορέ στα σουπερμάρκετ, στο όραμα της BMW, στα βιντεογέιμ και (βέβαια) στο Δάσκαλο (που οφείλει να έχει)εναλλακτικές προτάσεις.

Στις αρχές του 1990, όταν εξελίσσονται οι πρώτες μαζικές καταλήψεις σχολείων,  ο Κασσέτας αποδίδει στη «μητριά-κοινωνία» την ευθύνη για το «μίζερο σχολείο»
, παράλληλα όμως αποτιμά και τις ρυτίδες της αντιαυταρχικής εκπαίδευσης, ενός από τα παιδιά του «Μάη του 68», που ήδη «έγινε κιόλας 15 χρονώ»
 (στην Ελλάδα) και δεν απέτρεψε «τις μάχες που διεξάγονται ανελέητες και χωρίς ανακωχή στα Λύκεια». 

Και αναζητά «κάτι γνησιότερο», με τον δάσκαλο «ακροβάτη του κοινωνικού μας τσίρκου»
.
Φυσική για την Ψυχή

Το «γνησιότερο» όπως προκύπτει από τα γραπτά του από το 1993 μέχρι το 2000 που αναφέρονται στη σχέση δάσκαλου- μαθητή, εντοπίζεται στην ευαισθησία που ο Κασσέτας αποδίδει εμβληματικά στη γυναικεία φύση και αναδικνύεται κυρίως σε τρία κείμενα. Στο «Είναι δυο τα Σύμπαντα» σελ. 29, στο «Καπετάνιος, μαέστρος και γιαγιά», σελ. 37 και στο «Οι αισθήσεις και η λογική» σελ. 83, όλα στο «και της προτείνει μια βόλτα» (Πατάκης, 2000). 

Οι ρόλοι που επιφυλάσσει στον «θηλυκό δάσκαλο» της μετα-αντιαυταρχικής εποχής (δικός του χαρακτηρισμός) είναι τρεις: του καπετάνιου που κρατά ενεργό το πλήρωμα στις θέσεις του, του μαέστρου ως συντονιστή της ορχήστρας που θα ερμηνεύσει τον Νεύτωνα χωρίς να προδώσει την παρτιτούρα και της γιαγιάς ως αφηγήτριας γλυκών ιστοριών, στην συγκεκριμένη περίπτωση για μαγνήτες.

	το Μηλοκουάρκ είναι η Φυσική




Τα Αρχέτυπα

Η γέφυρα που μετά το 2000 επιλέγει για να γεφυρώσει τον δυστοπικό Νεύτωνα των μαθητών με τις ευαισθησίες τους, είναι οι αρχετυπικοί συμβολισμοί. 

Πρόκειται για ένα εγχείρημα που οδεύει «επί ξυρού ακμής» και αφορά την αναζήτηση αυτών των αρχετύπων που θα μπορέσουν να επικοινωνήσουν με τους δυο πολιτισμούς που αφίστανται
.

Το μήλο είναι το πιο αναγνωρίσιμο. Ο ίδιος το αντιμετωπίζει ως εξής: «Το Μήλο είναι Συγκεκριμένο και σηματοδοτεί τη γέννηση της Φυσικής, το Κουάρκ είναι Αφηρημένο και συμβολίζει το δικό της Σήμερα»
.

Η Άρκτος, η Πρέσπα και η Παρασκευή συνιστούν το αδιάσπαστο σύμπαν του ανθρώπου και ο καπετάνιος, μαέστρος, γιαγιά τον τριπλό ρόλο του δάσκαλου.                                                        Το σύμβολο «Λεονάρντο ντα Βίντσι», αντιπροσωπεύει τον «τελευταίο καθολικό άνθρωπο»  που θα αντιμετωπίσει τον «κατακερματισμό της γνώσης και της ανθρώπινης υπόστασης»
.

Εδώ πρέπει να ενταχθούν και οι απόψεις του, που επιχειρούν να γεφυρώσουν την αίσθηση της αφής με την αντίληψη των εννοιών της Φυσικής και χαρακτηρίζονται από τον ίδιο ως «μνήμες σώματος». Αυτές σχετίζονται με τις πρωτογενείς απτικές προσλήψεις για το βάρος, την αδράνεια, την πίεση, το έργο, τη θερμότητα.

Ο Κασσέτας τις διαφοροποιεί από τις «αναπαραστάσεις τις δημιουργημένες από εμπειρία – παρατήρηση και τις ιδέες σχετικά με το πώς είναι ο Κόσμος, αφού οι μνήμες σώματος,  κατά τη γνώμη μου, συγκαταλέγονται ανάμεσα στις βαθύτερα αποτυπωμένες στη συνείδηση αναπαραστάσεις». 
Η τελευταία διδακτική του παρέμβαση με το Πρόγραμμα του Γυμνασίου, έχει αυτά τα χαρακτηριστικά, αφού οι ενότητες στη Β Γυμνασίου έχουν αριστοτελικής έμπνευσης συμβολικούς προσδιορισμούς: Γη, Νερό, Αέρας, Ζέστη-Κρύο, Φως, Ουρανός
Στην προσπάθειά του να καταδείξει συσχέτιση Φυσικής και Λογοτεχνίας επικαλείται τα λεκτικά σχήματα παρομοίωση, αλληγορία και μεταφορά, τόσο στους  «αστυνόμους» φυσικούς όσο και στους «κλέφτες» της λογοτεχνίας, που και οι κλέφτες και οι αστυνόμοι διατήρησαν ανέπαφα αυτά τα σχήματα στις ξεχωριστές αφηγήσεις τους
 και έχουν ως στόχο, μια Φυσική και για το μυαλό και για την ψυχή
.
Το Ταξίδι και η Ιθάκη
Παρατέθηκαν τα τεκμήρια, για να αποτιμηθεί η μαθητεία και η μάθηση με δάσκαλο τον Κασσέτα.

	Η Αμερική του Vespucci, 1507


Θα το κάνω με τέσσερεις παρατηρήσεις.

Ο καθηγητής του, Καίσαρ Αλεξόπουλος, αναγνωρίζεται ως σημείο αναφοράς από τους φυσικούς που εργάστηκαν στην εκπαίδευση από το 1950 ως το 2000.

Ο Ανδρέας Ιωάννου Κασσέτας, θεωρώ ότι αποτελεί την πιο ευδιάκριτη αναφορά των νεώτερων φυσικών της εκπαίδευσης, από το 1985 ως σήμερα, ως παραγωγός διδακτικού υλικού, ως εκπαιδευτής εκπαιδευτικών, ως εισηγητής εναλλακτικών αναλυτικών διαδρομών για τη διδακτική διερεύνηση των φυσικών εννοιών, αλλά και ως υπερασπιστής ενός περιεχομένου που δεν αφίσταται από επιστημονικό πρότυπο.

Ο Κασσέτας την περίοδο που συγκροτεί και οικοδομεί το ολοκληρωτικό του όραμα για την εκπαίδευση στη Φυσική, ευνοείται από ούριους κοινωνικούς ανέμους. Όταν η κοινωνία οδηγείται στην άπνοια της θάλασσας των Σαργασσών, αυτός συνεχίζει αλώβητος το προσωπικό του ταξίδι, αφού επέλεξε διαδρομές που παρέκαμψαν τα φύκια που οδήγησαν το ελπιδοφόρο κοινωνικό όραμα σε καταστάσεις ευτροφισμού. Με την επιλογή του να βρίσκεται εκτός του κύκλου που συγκρότησε την εκάστοτε εκπαιδευτική εξουσία, πέτυχε να πιστώνεται μόνο τα θετικά της εκπαιδευτικής προσπάθειας που εξελίχθηκε την πρώτη κυρίως δεκαετία των μεταπολιτευτικών εκπαιδευτικών αλλαγών. Τι επόμενες δεκαετίες διαπραγματεύεται δημόσια με εμβληματικό τρόπο τις εκπαιδευτικές απόψεις για τη Φυσική ως μια από τις εκδοχές του πολιτισμού, όχι ως εριστικός κήνσορας αλλά μάλλον ως θεράποντας που κόμιζε πάντα προτάσεις. 

Τις λίγες αναφορές που συναντούμε στις επιστημονικές εργασίες των ακαδημαϊκών της Διδακτικής Φ.Ε. για το πρόγραμμα του Κασσέτα, τις αποδίδω κυρίως στο διαφορετικό format από αυτό που προβλέπουν τα σχετικά επιστημονικά περιοδικά.

Προβλέπω ότι αυτή η έλλειψη επικοινωνίας σε ακαδημαϊκό επίπεδο θα αρθεί, αφού αυτό  το παράδειγμα κινείται σε παράλληλους δρόμους με τις τρέχουσες απόψεις της Διδακτικής Φ.Ε. και αναφέρομαι στις τεχνικές αφήγησης, στη χρήση θεατρικής δραματοποίησης αλλά και στην αποδοχή του ρόλου της Ιστορίας των Επιστημών στη διδασκαλία τους, με επίγνωση πλέον, των αντιστάσεων που καταγράφηκαν κατά την πρώτη μαζική εφαρμογή τους, στο δικό του πρωτοποριακό εγχείρημα.  

Η Διδακτική του Κασσέτα είναι η προσέγγιση ενός πολύγλωσσου κοσμοπολίτη με πολύ καλή αίσθηση και γνώση της Φυσικής, που αντιμετώπισε κριτικά τη διδακτική βιβλιογραφία αποφεύγοντας να στηρίζει το κύρος των απόψεών του σ’ αυτήν, ενώ απέδωσε σημασία και στις διαισθητικές προσλήψεις του.  Η διδακτική του στόχευση ήταν ολοκληρωτική: Φυσική και για το μυαλό και για την ψυχή και βασικός του εκπαιδευτικός σκοπός υπήρξε η παρέμβαση στην ενδοχώρα της τάξης του την οποία εγκατέλειψε μόνο τον τελευταίο μήνα της ζωής του, ενώ ήταν 71 χρονών!
Πρόκειται για ένα παράδειγμα Διδακτικής των Φυσικών Επιστημών εστιασμένο στην ελληνική πραγματικότητα. Ένα παράδειγμα που το διαχειρίστηκε δημόσια με γοητευτικό τρόπο, και προσδιορίζεται από τους εκπαιδευτικούς της τάξης με το μικρό του όνομα. Είναι ο «τρόπος του Ανδρέα». 

